

Деловодни број:02/18-16

Датум:14.05.2024.

**ПРАВИЛНИК**

**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА**

**И ДРУГОГ СРЕДСТВА**

**У МУЗИЧКОЈ ШКОЛИ „ЈОСИФ МАРИНКОВИЋ“ ЗРЕЊАНИН**

Мај 2024.године

На основу чл. 99. став 3. и члана 119. став 1. тачка 1) , a у вези са чланом 83. став 9. и 10. Закона о основама система образовања и васпитања („Службени гласник РС“, број 88/2017, -др.закони,10/2019, 6/2020 , 129/2021 и 92/2023 - у даљем тексту: Закон), члана 30.став 1.тачка 1. Статута Музичке школе „Јосиф Маринковић“ Зрењанин ( деловодни број 2108 од 19.11.2018.године, деловодни број 02/8-30 од 01.03.2019.године, деловодни број 02/8-44 од 22.04.2019.године , деловодни број 02/8-50 од 15.05.2019.године, деловодни број 02/8-39 од 21.05.2020.године, деловодни број 02/342 од 11.10.2021.године и 02/13-16 од 12.04.2022.године ), а на основу Смерница за употребу мобилног телефона, електронског уређаја и другог средства у доуниверзитетском образовању које је донео Завод за вредновање квалитета образовања и васпитања, Школски одбор Музичке школе „Јосиф Маринковић“ Зрењанин на седници одржаној дана 14.05.2024.године, једногласно је донео

**П Р А В И Л Н И К**

**о употреби мобилног телефона, електронског уређаја и другог средства**

**у Музичкој школи „Јосиф Маринковић“ Зрењанин**

 **Члан 1.**

Овим Правилником се уређује област употребе мобилних телефона, електронских уређаја и другог средства у Музичкој школи „Јосиф Маринковић“ Зрењанин (у даљем тексту: школа ) током трајања школских часова, на одморима, током времена када ученици обављају школске активности унутар и ван школе (укључујући посете, излете, екскурзије и хибридну наставу), са циљем да се смање ризици који се јављају услед прекомерне и неадекватне изложености дигиталним садржајима, осигура добробит ученика и унапреди квалитет њиховог образовања.

**Значење појмова**

 **Члан 2.**

**Дигитална компетенција** представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

**Дигитални уређај** означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

**Лични дигитални уређај** **ученика** означава било који дигитални уређај унесен у школу који је у власништву ученика (или његове породице).

**Хибридна настава** представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

**Систем за управљање учењем** је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**Лични дигитални уређаји ученика у школи**

**Члан 3.**

Ученицима треба да буде дозвољено да понесу личне уређаје у школу као мера да се:

 • допринесе њиховој безбедности док путују у школу и из школе;

• омогући њиховим родитељима/законским заступницима да их контактирају ван школског часа;

• омогући њихово коришћење током читавог школског дана у складу са Школским програмом и Планом наставе и учења за оба нивоа школовања.

Ученици у школу доносе мобилне уређаје на сопствену одговорност и одговорност родитеља/законских заступника.

Употреба личних мобилних телефона у школи предвиђена је првенствено у едукативне сврхе.

Одговарајућа употреба уређаја и правила која се тичу уређаја се примењују од тренутка када ученик стигне у школу до тренутка када из ње изађе.

**Лични дигитални уређаји ученика као наставно средство**

 **Члан 4.**

Ученици у школи користе дигитални уређај на часу у наставне сврхе уз одобрење наставника.

Доступност дигиталних уређаја током трајања наставе омогућава наставницима свих предмета да интегришу технологију у процес наставе и учења на начин који обезбеђује одговорну, сврсисходну и контролисану примену технологије у образовне сврхе.

Уколико се лични дигитални уређаји користе за потребе наставе и учења они могу бити повезани на школску бесплатну бежичну мрежу која је филтрирана и безбедна за коришћење. Изузетно, ученици могу уз сагласност наставника и дозволу родитеља/законског заступника да користе интернет мрежу у оквиру пакета услуга мобилног оператера, у ситуацијама када бежична мрежа у школи не ради, или се дигитални уређај користи изван школске зграде (нпр. предавања у парку, посета одређеном локалитету и сл.).

Употреба личних мобилних телефона и дигиталних уређаја у школи за време наставе од стране ученика није дозвољена. Потребно је да уређаји буду искључени за време трајање часова.

За време трајања часа ученик је у обавези да одложи мобилни телефон или други дигитални уређај на за то предвиђено место у учионици. Ако ученик није поступио у складу са прописаном процедуром, дужан је да на захтев наставника преда дигитални уређај наставнику.

**Одговорност за личне дигиталне уређаје**

**Члан 5.**

Од ученика се очекује да буду одговорни за дигиталне уређаје које доносе у школу тако што ће:

 • их чувати у сваком тренутку и неће их позајмљивати другима;

 • се придржавати правила за коришћење дигиталних уређаја током читавог школског дана.

Школа не преузима одговорност за личне дигиталне уређаје ученика уколико се изгубе, позајме, оштете или буду украдени.

Ученик је одговоран за чување свог уређаја и његово правилно обезбеђивање.

 Запослени у школи нису одговорни за стање приватних дигиталних уређаја ученика.

**Члан 6.**

У школи је забрањено коришћење дигиталних уређаја на часу, осим уз **одобрење** наставника , за потребе наставе.

Ученици имају право да у току одмора и пауза користе дигиталне уређаје за сопствене потребе, у складу са прописаним процедурама.

**Неприкладна употреба**

**Члан 7.**

Употребом мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања ученик чини тежу повреду обавеза ученика прописану чланом 83.став 8. тачка 7) ЗОСОВ-а због чега се против њега покреће васпитно-дисциплински поступак и изриче одговарајућа васпитно-дисциплинска мера која за последицу има смањење оцене из владања.

Лични дигитални уређаји не смеју се користити тако да нарушавају образовно окружење или да крше друга права ученика, наставника и особља школе.

Мобилни телефони морају бити **искључени** и не смеју се користити током наставе, без одобрења наставника. Позиви (путем телефона/интернета) не смеју се вршити током трајања наставе.

Ученик не сме да користи дигитални уређај за снимање, пренос или објављивање фотографија, аудио или видео записа других ученика, наставника, наставног материјала и процене без писменог пристанка свих страна.

Лични дигитални уређаји не смеју се користити у тоалетима, свлачионицама или било ком простору у школи који се сматра приватним.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

Употребом дигиталног уређаја и личног дигиталног уређаја супротно правилима дефинисаним овим Правилником ученик чини лакшу повреду обавеза ученика дефинисану Правилником о васпитно-дисциплинској одговорности ученика.

У случају теже повреде обавеза од стране ученика коришћењем мобилног телефона, другог електронског уређаја и других средстава супротно одредбама ЗОСОВ-а и одредбама овог правилника, предметни или дежурни наставник ће конкретан уређај одузети ученику, одложити га у коверту коју ће оставити у канцеларију директора, или канцеларију ПП службе, или обезбеђени орман наставника школе до доласка родитеља/законског заступника ученика или надлежног државног органа. Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Примена дигиталних уређаја код куће за потребе образовања**

**Члан 8.**

Школа остварује сарадњу са родитељима/ односно другим законским заступницима ученика , како би се осигурало да сваки ученик под јасним правилима може да користи дигитални уређај код куће за укључивање у активности организоване у оквиру **онлајн дела** хибридне наставе (онлајн учионице).

Све активности које се очекују од ученика у онлајн окружењу морају бити претходно образложене родитељима/законским заступницима како би се осигурала безбедност, приватност и одговорно коришћење дигиталних уређаја ученика код куће, а за потребе образовања.

**Члан 9.**

Правилник о употреби мобилног телефона, електронског уређаја и другог средства у Музичкој школи „Јосиф Маринковић“ Зрењанин ступа на снагу осмог дана од дана објављивања на огласној табли школе.

 **Председник Школског одбора**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ђорђе Миладиновић**

Правилник је објављен на огласнoј табли Школе дана \_\_\_\_\_\_\_\_\_\_\_\_\_године.

Секретар школе\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Наташа Радаковић